El canvi climàtic

L’escalfament del planeta els darrers decennis està causant alteracions molt notables en l’estructura i el funcionament dels sistemes naturals. En el context particular de la regió mediterrània, és difícil identificar canvis en els rius relacionables amb el canvi climàtic perquè aquests ja estan molt regulats i alterats per captacions excessives i infraestructures diverses. Deixant això de banda, estudis recents semblen indicar que ja estan augmentant les situacions de cabals baixos als rius i la freqüència d’esdeveniments extrems, des de sequeres a cops de riu. Pel que fa als ocells, ja es detecten cants nupcials i activitat reproductiva amb una o dues setmanes d’avançament i migracions amb avançaments i retards. Això pot comportar, per exemple, males sincronitzacions amb la disponibilitat d’aliment, tant si és d’origen vegetal (fruits) com animal (emergència d’insectes aquàtics, activitat d’amfibis, rosegadors, altres espècies d’ocells, etc).